הטינה 3

עלילה

ג'ייק קימבל (היחיד ששרד את הסרט השני) נהרג על ידי קיאקו בבית המשוגעים שבו הוא מאושפז. הפסיכיאטרית שטיפלה בו ד"ר פרנסין סאליבן, האמינה שג'ייק סבל מסכיזופרניה, אך כאשר היא מוצאת את גופתו המתה, היא מחליטה לחקור את נסיבות מותו. הידיעה על מותו של ג'ייק מגיעה לאישה יפנית בשם נאוקו קוומטה, שגרה בטוקיו יחד עם בעלה דאיסוק. נאוקו סבורה שאחותה קיאקו היא זו שגרמה למותו של ג'ייק, ולכן היא מחליטה לנסוע לבניין הדירות שבשיקגו, כדי לשים סוף לקללה. בינתיים רוב הדיירים שבבניין הדירות שבשיקגו, או נהרגו על ידי אחת מהרוחות של בני משפחת סאקי, או עזבו את הבניין בגלל הקללה, ונותרו בו רק דיירים מעטים הכוללים את בעל הבית מקס, שתי אחיותיו ליסה ורוז בת השמונה, וציירת בשם גרטשן שעושה לרוז בייביסיטר כשמקס וליסה עסוקים. מיסטר פרסקי הבוס של מקס, מאיים לפטר את מקס בגלל שהוא לא מצא דיירים חדשים שיגורו בבניין, אך מקס אומר לו שמגיעה דיירת חדשה לבניין. הדיירת מתגלה כנאוקו והיא משכירה דירה בקומה שמעל לדירתם של מקס, ליסה ורוז.
נערה בשם ברנדה עוזבת את בניין הדירות יחד עם אימה רנה, אך כאשר הן מגיעות לביתם החדש, טקאו מטביע באמבטיה את ברנדה בזמן שרנה פורקת מזוודות. קיאקו יוצאת מאחד הציורים של גרטשן והורגת אותה. ליסה מגיעה להלוויה של ג'ייק, ושם היא פוגשת את ד"ר סאליבן שמבקשת ממנה להתלוות אליה למשרדה. במשרד ד"ר סאליבן מספרת לליסה על משפחת סאקי ועל ההזיות של ג'ייק. מקס מוצא את גופתה המתה של גרטשן, וליסה מתחילה לחשוב שהרציחות שקרו בטוקיו לפני שש שנים, הן הגורמות לאירועים המוזרים שקורים בסביבת הבניין, ולכן היא מודיעה לבן זוגה אנדי שהיא לא תעבור איתו לניו יורק כפי שהם תכננו קודם. קיאקו הורגת את ד"ר סאליבן בבית המשוגעים, ולאחר מכן היא הורגת את אנדי בבניין הדירות, ומיסטר פרסקי נהרג על ידי טושיו במכוניתו. נאוקו מספרת לליסה שהיא אחותה הצעירה של קיאקו, ושבילדותן אימן נקגאווה הייתה נותנת לקיאקו לשתות דם של רוחות רעות שהיו בגופם של מטופליה, וזה היה גורם לרוחות הרעות לצאת מגופם של מטופליה ולהיכלא בגופה של קיאקו. הרוחות הרעות שנכלאו בגופה של קיאקו הרעילו את נשמתה, ולכן גם קיאקו נהפכה לרוח רעה לאחר מותה. נאוקו מתכננת לבצע בבניין טקס גירוש שדים שדומה לטקסים שאמה הייתה מבצעת, והיא מבקשת מליסה שהיא ורוז ישתתפו בטקס. ליסה מסרבת בהתחלה, אך כאשר היא מגלה שטקאו השתלט על גופו של מקס, היא נאלצת להסכים.
נאוקו מתחילה את טקס גירוש השדים בבניין יחד עם ליסה ורוז, ובמהלך הטקס היא מבקשת מרוז שתשתה את הדם של קיאקו שמכיל את הקללה, אך ליסה מסרבת לכך, וכאשר היא מתחילה לעזוב את המקום יחד עם רוז, טקאו (כשהוא בגוף של מקס) מגיע והורג את נאוקו. לאחר מכן קיאקו מגיעה ומתחילה לרדוף אחרי ליסה ורוז. תוך כדי המרדף ליסה מוצאת את גופתו המתה של אנדי שהופכת לקיאקו ועומדת להרוג אותה. כדי להציל את ליסה, רוז שותה את הדם של קיאקו, ובכך היא שמה סוף לקללה, מה שגורם לקיאקו להיעלם ולא להרוג את ליסה, ולטקאו לצאת מגופו של מקס, אך קללה חדשה מתחילה כאשר מתגלה שגם נאוקו הפכה לרוח רעה לאחר מותה (כנראה זה נובע מהקשר המשפחתי שלה לקיאקו בדומה לטאקו ולטושיו). רוחה של נאוקו הורגת את מקס. בסוף הסרט מתגלה שכתוצאה מכך שרוז שתתה את הדם של קיאקו, זה גרם לרוחה של קיאקו להיכלא בגופה יחד עם הרוחות של טאקו וטושיו בדיוק כפי שקרה לקיאקו בילדותה, ובכך נרמז שקיאקו תרעיל את נשמתה של רוז, ולכן גם רוז תהפוך לרוח רעה לאחר מותה.

סרטי המשך

סרט המשך, הוכרז באוגוסט 2011, עם תאריך יציאה משוחרר בשנת 2013. הסרט הוא מעין "אתחול מחדש" של הסדרה, ולא יהיה המשך ישיר, אולם הדבר לא אושר והמידע מסתמך על שמועות. הסרט צפוי להציג עלילה חדשה, ולא על הקללה של משפחת סאקי שהייתה העלילה של שלושת הסרטים הקודמים.